รายงานคณะกรรมการตรวจสอบประจำปี 2552

เรียน ท่านผู้ถือหุ้น บริษัท สามารถคอร์ปอเรชั่น จำกัด (มหาชน)

คณะกรรมการตรวจสอบของบริษัท สามารถคอร์ปอเรชั่น จำกัด (มหาชน)
ประกอบด้วยกรรมการอิสระจำนวน 4 ท่าน ซึ่งเป็นผู้ทรงคุณวุฒิด้านการเงิน การบัญชี กฎหมาย
และการบริหารจัดการ ได้แก่ นายประดัง ปรีชญางกูร เป็นประธานกรรมการตรวจสอบ ดร.
ทองฉัตร หงศ์ลดารมภ์ นายเสรี สุขสถาพร และนายอรัญ พรหมรัตน์ เป็นกรรมการตรวจสอบ
โดยคณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจากคณะกรรมการบริษัท
ในการกำกับดูแลการดำเนินงานของบริษัท
ให้เกิดความชัดเจนในการบริหารงานด้วยความซื่อสัตย์และความรับผิดชอบของกรรมการบริหารหรือผู้บริหาร
อันจะพึงมีต่อผู้ถือหุ้นของบริษัท ตลอดจนดำเนินการให้มั่นใจว่า
กรรมการบริหารและผู้บริหารได้บริหารกิจการตามนโยบายของบริษัท อย่างถูกต้อง ครบถ้วน
และมีมาตรฐาน โดยในปี 2552 ได้มีการประชุม รวม 4 ครั้ง
ซึ่งในการประชุมแต่ละครั้งได้เชิญผู้บริหารระดับสูง ผู้ตรวจสอบภายใน และผู้สอบบัญชีของบริษัท
เข้าร่วมประชุมตามวาระที่เกี่ยวข้อง สรุปสาระสำคัญในการปฏิบัติหน้าที่ได้ดังนี้

1) งบการเงิน : คณะกรรมการตรวจสอบ ได้พิจารณาสอบทานงบการเงินของบริษัท รายไตรมาส
งบการเงินประจำปี และพิจารณางบการเงินประจำปี 2552
ซึ่งมีการควบคุมภายในเกี่ยวกับรายงานทางการเงิน
คณะกรรมการตรวจสอบได้มีการประชุมร่วมกับทางผู้สอบบัญชี
ในเรื่องความถูกต้องครบถ้วนของงบการเงิน
รายการปรับปรุงบัญชีที่มีผลกระทบต่องบการเงินที่มีสาระสำคัญ
และความเพียงพอในการเปิดเผยข้อมูล
อีกทั้งได้พิจารณาข้อเสนอแนะต่อระบบการควบคุมภายในของผู้สอบบัญชี
คณะกรรมการตรวจสอบมีความเห็นว่า รายงานทางการเงินของบริษัท
ได้จัดทำขึ้นอย่างถูกต้องเป็นไปตามหลักการบัญชีที่รับรองโดยทั่วไป
และมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

2) รายการที่เกี่ยวโยงกัน : คณะกรรมการตรวจสอบ
ได้พิจารณาสอบทานรายการระหว่างกันของบริษัทกับบริษัทย่อย
รวมถึงรายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบมีความเห็นว่า มีการเปิดเผยข้อมูลในเรื่องดังกล่าวอย่างถูกต้อง ครบถ้วน
เพียงพอ เป็นไปตามกฎหมาย และข้อกำหนดของตลาดหลักทรัพย์แห่งประเทศไทย

3) การแต่งตั้งผู้สอบบัญชี : คณะกรรมการตรวจสอบ
ได้พิจารณาผลการปฏิบัติงานในปีที่ผ่านมาของผู้สอบบัญชีภายนอกรวมทั้งความรู้ ความเชี่ยวชาญ
และความเป็นอิสระ และได้เสนอให้คณะกรรมการบริษัทเพื่อขออนุมัติต่อที่ประชุมผู้ถือหุ้น

4) การบริหารความเสี่ยงและระบบควบคุมภายใน : คณะกรรมการตรวจสอบ
ได้สอบทานนโยบายการบริหารความเสี่ยง
ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์ ซึ่งครอบคลุมถึง
การควบคุมด้านการบริหาร การเงิน การปฏิบัติตามกฎหมาย คณะกรรมการตรวจสอบเห็นว่า
บริษัทมีการบริหารความเสี่ยงและการควบคุมภายในที่เพียงพอและมีประสิทธิภาพ

5) งานตรวจสอบภายใน : คณะกรรมการตรวจสอบ ได้พิจารณาแผนการตรวจสอบภายในประจำปี
ขอบเขตความเป็นอิสระของหน่วยงานตรวจสอบภายใน
พิจารณาผลการตรวจสอบภายในและความคืบหน้าของการดำเนินงานตามแผนเป็นรายไตรมาส
คณะกรรมการตรวจสอบเห็นว่า การตรวจสอบภายในของบริษัทเป็นไปอย่างอิสระ
เพียงพอและมีประสิทธิผล

6) การกำกับดูแลกิจการ : คณะกรรมการตรวจสอบ
ได้สอบทานนโยบายการกำกับดูแลกิจการของบริษัท ให้มีความเหมาะสมกับการดำเนินธุรกิจของบริษัท
และเป็นไปตามหลักเกณฑ์ของตลาดหลักทรัพย์แห่งประเทศไทย และกฎระเบียบข้อบังคับต่างๆ
ที่เกี่ยวข้อง

7) การปฏิบัติหน้าที่ตามกฎบัตร :
คณะกรรมการตรวจสอบได้สอบทานและประเมินผลการปฏิบัติงานของตนเองประจำปี
โดยได้เปรียบเทียบกับแนวทางปฏิบัติที่ดีและกฎบัตร
ซึ่งผลของการประเมินดังกล่าวคณะกรรมการตรวจสอบมีการปฏิบัติงานที่มีประสิทธิภาพและเป็นไปตามกฎบัตรที่กำหนดไว้

โดยสรุป คณะกรรมการตรวจสอบเห็นว่า ในปี 2552
บริษัทมีการจัดทำรายงานทางการเงินและเปิดเผยข้อมูลอย่างเพียงพอเป็นไปตามหลักการบัญชีที่รับรองโดยทั่วไป
มีระบบการบริหารความเสี่ยงและการควบคุมภายในที่มีประสิทธิผล
ภายใต้ระบบการกำกับดูแลกิจการที่ดี

( นายประดัง ปรีชญางกูร ) ประธานคณะกรรมการตรวจสอบ

บริษัท สามารถคอร์ปอเรชั่น จำกัด (มหาชน)